Aligi Sassu

Ël pitor Aligi Sassu a l'era nassù a Milan ël 17 ëd luj dël 1912 e a l'é mòrt a Pollença (Spagna) ël 17 ëd luj dël 2000.

Motobin giovo, a l'ha fàit part dël moviment futurista, an sot-signand con B. Munari ël manifest Dinamism e fòrsa muscolar.

Ij contat con la partìa milanèisa ëd G. Manzù e R. Birolli e la frequentassion d'E. Persico a l'han ëmnalo a intré ant ël moviment ëd Corent (1938).
An coj agn soa pitura a l'é fasse agità, svicia, rica ëd fòrsa espressiva.

Un longh sogiorn a Paris, dal 1930 al 1935, a l'avìa përmëtuje ëd fé soa la lession dij grand mèistr ëd l'Eut-sent.
Coste esperiense as gionzo ant l'espressionism ciàir d'euvre tanme Fusiliassion ant j'Asturie dël 1935 e Màrtir ëd piassa Loreto dël 1944.

Dòp dla sconda guèra mondial, Sassu, leugn da le polémiche artìstiche, a l'ha mnà anans con coerensa soa pròpia arserca.

Sassu, Aligi